ליאנדרו ארליך

ליאנדרו ארליך (נולד ב-1973 בבואנוס איירס, ארגנטינה) הוא אמן קונספטואלי ארגנטינאי, שעבודותיו מוצגות ברחבי העולם<ref name="artnet"></ref>.

ארליך חי ויוצר בבואנוס איירס, בפריז ובמונטווידאו<ref name=":0"></ref>.

== קריירה ==
ליאנדרו ארליך החל את דרכו המקצועית בגיל 18 בתערוכת יחיד במרכז התרבות בשכונת רקולטה בבואנוס איירס<ref name=":0" />. בשנים 1998 ו-1999 הוא למד במוזיאון לאמנות יפה ביוסטון, ארצות הברית, במסגרת תוכנית מלגת שהייה (residency), ושם נחשף לאמנות בינלאומית<ref name="skny" />.

בשנת 2000 הוצגו עבודותיו בביאנלה של וויטני ובביאנלה של איסטנבול, ובשנת 2001 הוא ייצג את ארגנטינה בביאנלה ה-49 בוונציה<ref name="skny" />.

יצירותיו של ארליך נכללות בכמה אוספים פרטיים וציבוריים כולל המוזיאון לאמנות מודרנית בבואנוס איירס, ארגנטינה; המוזיאון לאמנויות ביוסטון, ארצות-הברית; טייט מודרן בלונדון; המוזיאון לאמנות מודרנית בפריז; מוזיאון המאה ה-21 לאמנות עכשווית בקנזאווה, יפן ומוזיאון ישראל בירושלים <ref></ref><ref name=":0" />.

בשנת 2001 הוא ייצג את ארגנטינה בביאנלה בוונציה ועבודה שלו נכללה גם בזו של שנת 2005<ref name="skny"></ref>.

== סגנון ==
יצירותיו של ארליך מזמנות אינטראקציה עם הצופה, והן מאופיינות בגבולות מטושטשים, לא יציבים ונזילים, בין מציאות לאשליה. שינוי אחד ביצירה, כמו היפוך בין עליון לתחתון או בין פנים לחוץ, מאתגר את התפיסות שלנו ומערער את הביטחון שיש לנו במה שנחשב לסיטואציה טבעית.

== יצירות בולטות ==

=== בריכת השחייה ===
בריכת שחייה, מוזיאון המאה ה-21 לאמנות עכשווית בקנאזאווה, יפן
ב-2001, בביאנלה ה-49 של ונציה, ייצג ארליך את ארגנטינה עם אחת העבודות הפופולריות ביותר שלו – המיצב "בריכת השחייה" (The Swimming Pool). זוהי סביבה ארכיטקטונית שבה האנשים שעומדים במפלס העליון של המיצב צופים באנשים שנמצאים בתוך בריכת מים עמוקים. למעשה, זוהי אשליה כיוון שבמציאות, מדובר בשכבה דקה ורדודה של מים על גבי זכוכית שקופה, שמתחתיה יש חלל ריק, בצורה ובצבע של בריכה, שבו יכולים המבקרים להתהלך. המיצב הזה מאתגר את התפיסות שלנו ומניע אותנו להטיל ספק במה שאנו רואים.

המיצב הוצג ב־MoMA PS1 (מכון לאמנות עכשווית בקווינס, ניו יורק)<ref name="momaps1"></ref> וכעת היא מוצגת באופן קבוע במוזיאון לאמנות עכשווית של המאה ה-21 בקנאזאווה, יפן <ref></ref>.

=== בית דלסטון ===
מיצב בית דלסטון מאת ליאנדרו ארליך, מזרח לונדון, אנגליה, יולי 2013
בקיץ 2013, הזמין הברביקן, מרכז האמנויות הלונדוני, את ארליך ליצור מיצב חדש ברובע דלסטון שבמזרח לונדון. יצירתו "בית דלסטון" (Dalston House) הוא מיצב אינטראקטיבי של אשליה אופטית באתר "טחנת דלסטון" ובו מראה ענקית שמוצבת בזווית של 45° מעל דגם של חזית בית עירוני ויקטוריאני. הדגם הוא בגודל טבעי ומונח על הקרקע, כך שנוצרת אשליה של מבקרים מטפסים או תלויים באוויר מחוץ לבניין <ref></ref><ref></ref>.

=== הדמוקרטיה של הסמל ===
האובליסק קטוּם הקדקוד במרכז בואנוס איירס, 20 בספטמבר 2015
ב-20 בספטמבר 2015, "נעלם" קדקודו של אחד הסמלים הבולטים ביותר של העיר בואנוס איירס, האובליסק שממוקם במרכז העיר. מדובר במיצב של האמן ליאנדרו ארליך, שגרם לאשליה אופטית באמצעות מערכת של מראות. השחזור המדויק של הקדקוד האבוד, הוצב בכניסה למוזיאון לאמנות אמריקה הלטינית בבואנוס איירס (MALBA), שציין למחרת 14 שנים להקמתו <ref></ref><ref></ref>.

=== סדר חשיבות (Order of Importance) ===
בדצמבר 2019 הוצג בחוף שבשדרת לינקולן בסאות' ביץ' שבמיאמי, מיצב מונומנטלי של "פקק תנועה". המיצב היה מורכב מ-66 יציקות חול של מכוניות ומשאיות בגודל טבעי, עומדות בפקק תנועה על כביש מהיר, תקועות בחול <ref></ref>. מטרת המיצב, לדברי האמן, הייתה להעלות את המודעות למשבר האקלים: "שינויי האקלים והשלכותיו אינם עוד עניין של פרספקטיבה או דעה. משבר האקלים הפך לבעיה אובייקטיבית הדורשת פתרונות מידיים. כאמן, אני במאבק מתמיד כדי לגרום לאנשים להיות מודעים למציאות הזו, במיוחד לרעיון שאנחנו לא יכולים לחמוק מהאחריות שלנו להגן על כדור הארץ<ref name=":1"></ref>." 

יצירה זו, שהוזמנה על-ידי עיריית מיאמי, הייתה חלק משבוע האמנות של מיאמי באותה השנה<ref name=":1" />.

=== המפה, בצל העיר ===
יצירה זו, המוצבת בעיר בורדו שבצרפת מיוני 2023, היא פסל מונומנטלי שמורכב מ-14 עצים בגובה 5 מטר, מכוסה חופה גדולה של קרוב ל-400 מ"ר אלומיניום, ויחד עם אור השמש הגורם לצל משתנה, יוצר פרשנות למפת העיר בורדו. באמצעות משחק של אור וצללים מצוירים על אדמת היער העירוני הזה הנהר, השדרות והרחובות של בורדו. כך משולבים מעשה ידי אדם עם הטבע במישור רב-ממדי <ref></ref>. 

היצירה מציעה לתושבים צל והגנה מהשמש תוך שהיא מפצה על חוסר האפשרות לשתול עצים במקום הספציפי הזה, עקב רשתות תת-קרקעיות וחניה <ref></ref>.

== תערוכות בישראל ==
בשנת 2014, הוצגה בתערוכת היחיד של ארליך, "מראות", בגלריית ברוורמן בתל אביב, שכללה ארבעה מיצבים שלו <ref></ref>.

בשנת 2017 הוצגה עבודה של ארליך במוזיאון ישראל בתערוכה הקבוצתית "אין כמו בבית". בתערוכה הוצג מיצב הווידאו – "הנוף" (La Vista), מאוסף המוזיאון<ref></ref><ref></ref>.

== פרסים בינלאומיים ==
בין הפרסים הבינלאומיים שבהם זכה ליאנדרו ארליך אפשר לציין<ref></ref>:
* 2022 – פרס CCBB (Centro Cultural Banco do Brasil), סאו פאולו, ברזיל<ref></ref>
* 2017 – פרס Roy R. Neuberger Exhibition, אוניברסיטת פרצ'ס, ניו יורק
* 2004 – פרס מלגת שהייה (residency), Centre Internationale d’Accueil et d’ Echanges des Récollettes, פריס
* 2002 – פרס מלגת שהייה (residency), Cite International des Arts, פריס
* 2001 – פרס קרן ג'ואן מיטשל, ניו יורק<ref></ref>
* 2001 – פרס אונסקו, הביאנלה ה-7 של איסטנבול, טורקיה
* 1998 – פרס אליזה (Eliza Prize), מוזיאון לאומנות יפה, יוסטון, טקסס, ארצות-הברית

== קישורים חיצוניים ==
* 

* https://www.leandroerlich.art/ – האתר של ליאנדרו ארליך
* https://www.instagram.com/leandroerlichofficial/ – דף האינסטגרם של ליאנדרו ארליך
* [https://www.skny.com/artists/leandro-erlich Sean Kelly Gallery Leandro Erlich]
* [https://www.pamm.org/en/press/perez-art-museum-miami-presents-leandro-erlich-liminal-artists-first-survey-exhibition-in-north-america/ Pérez Art Museum Miami Presents Leandro Erlich: Liminal, Artist’s First Survey Exhibition in North America]
* [https://www.malba.org.ar/leandro-erlich-la-democracia-del-simbolo/#:~:text=La%20democracia%20del%20s%C3%ADmbolo%20es,productora%20de%20neum%C3%A1ticos%20del%20pa%C3%ADs. La democracia del símbolo] - באתר מוזיאון MALBA
* סרטון [https://www.youtube.com/watch?v=udVWKk0oevM&ab_channel=urdesign Order of Importance / Leandro Erlich]

== הערות שוליים ==

קטגוריה:אמנים ארגנטינאים
קטגוריה:ילידי 1973
קטגוריה:הביאנלה של ונציה